Vestre Landsret afgør tirsdag, hvordan mænd skal straffes for brutalt overfald under et drikkelag ved Elling.

To nordjyder var tilsyneladende ikke færdige, da de i oktober 2016 havde banket en 36-årig mand så voldsomt, at han pådrog sig et tredobbelt kraniebrud og en blødning i hjernen.

Vestre Landsret har tirsdag kendt de to mænd skyldige i drabsforsøg.

Retten finder det nemlig bevist, at de tiltalte efter de omfattende voldshandlinger overhældte offeret med benzin for at brænde ham af.

Et trafikuheld kom dog i vejen for, at drabet blev udført.

Delte øretæver ud

Det brutale overfald fandt sted under et drikkelag på en landejendom ved landsbyen Elling uden for Frederikshavn den 23. oktober 2016.

Her indfandt den 36-årige mand sig sammen med sin 50-årige svigerinde.

Der blev drukket vodka, og det var angiveligt den 36-årige selv, der begyndte at dele øretæver ud til nogle af de tilstedeværende.

Det medførte, at manden blev banket med et værktøj, en stjernegaffelnøgle, og fik tre kraniebrud og en blødning i hjernen.

Desuden blev han stukket i maven med en spids genstand.

Overhældt med benzin

Det var i den tilstand, at han blev hevet ind bag i en VW Transporter, hvor han blev overhældt med benzin.

Anklagemyndighedens teori er, at han efterfølgende skulle køres væk og brændes af. Men planen blev forpurret, da bilen kørte galt undervejs.

En knallertkører opdagede den forslåede mand bag i bilen og slog alarm.

Svigerinde fundet død på mark

Sagen blev ikke mindre spektakulær af, at den 50-årige svigerinde efterfølgende blev fundet død på en nærliggende mark.

Politiet mener dog ikke, at hun var blevet udsat for en forbrydelse, men at hun snublede og omkom som følge af en blanding af kulde og alkohol.

De to dømte mænd, Tom Christian Jensen og Kent Clausen, har nægtet sig skyldige i drabsforsøg.

Men da Retten i Hjørring behandlede sagen, blev de begge kendt skyldige. Her lød straffene på henholdsvis seks et halvt år og syv års fængsel.

Senere tirsdag udmåler landsretten straffen til de to.